Diari Oficial de la Generalitat Valenciana


Sumari del DOGV 4275, del 20-06-2002 (2002/6526)

RESOLUCIÓ de 12 de juny de 2002, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Generalitat Valenciana, a través de la Conselleria de Benestar Social i l'Ajuntament de Teulada, per a la comanda de gestió del servici de la Residència de la Tercera Edat de Teulada, tot incloent la seua construcció.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4275

Data del DOGV
:   20-06-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/6526


Data del document
:   12-06-2002

Organisme emissor
:   Presidència de la Generalitat

Tipus de document
:   Resolució

RESOLUCIÓ de 12 de juny de 2002, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Generalitat Valenciana, a través de la Conselleria de Benestar Social i l'Ajuntament de Teulada, per a la comanda de gestió del servici de la Residència de la Tercera Edat de Teulada, tot incloent la seua construcció. [2002/X6526]
  
Subscrit, després de la tramitació prèvia reglamentària, entre la Generalitat Valenciana, a través de la Conselleria de Benestar Social i l'Ajuntament de Teulada, el 14 de maig de 2002, un Conveni de col·laboració per a la comanda de gestió del servici de la Residència de la Tercera Edat de Teulada, tot incloent la seua construcció, i en compliment del que establix l'article 15.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0388/2002, i que figura com a annex d'esta resolució.
  
València, 12 de juny de 2002.- La sotssecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre la Generalitat Valenciana, a través de la Conselleria de Benestar Social i l'Ajuntament de Teulada, per a la comanda de gestió del servici de la residència de la Tercera Edat de Teulada, tot incloent-ne la construcció.
  
València, 14 de maig de 2002
  
Reunits:
  
D'una part, l'Hble. conseller de Benestar Social, Sr. Rafael Blasco Castany, en virtut de la competència atribuïda per la Llei 5/1983, de 30 de desembre, de Govern Valencià, i el Decret 138/2000, de 12 de setembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social (modificat per Decret 212/2001, de 18 de desembre, del Govern Valencià), l'article 54 bis del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana i l'article 2.2 del Decret 20/1993, de 8 de febrer, de Govern Valencià, i facultat expressament per a este acte per acord del Consell de data 23 d'abril de 2002.
  
I d'una altra, el Sr. José Ciscar Bolufer, alcalde'president de l'Ajuntament de Teulada, en nom i representació d'esta entitat local, especialment facultat per acord de l'Ajuntament ple de 1 de desembre de 2000. Assistit pel secretari de l'esmentat Ajuntament Sr. Simeón García García, d'acord amb el que preveu l'article 2.h) del Reial Decret 1.174/1987, de 18 de setembre.
  
Ambdues parts, es reconeixen la capacitat i competència necessàries per a subscriure este conveni, i
  
Exposen:
  
Primer. La Generalitat Valenciana té competència exclusiva en matèria de tercera edat, de conformitat amb l'apartat vint-i-set, de l'article 31, de la Llei Orgànica 5/1982, d'1 de juliol, per la qual es va aprovar l'Estatut d'Autonomia de la Comunitat Valenciana. Esta competència està assignada a la Conselleria de Benestar Social de conformitat amb el Decret 7/2000, de 22 de maig, del president de la Generalitat Valenciana.
  
Segon. L'Ajuntament de Teulada té competència per a la prestació de servicis socials de conformitat amb l'article 25.k) de la Llei 7/1985, de 2 d'abril, Reguladora de les Bases del Règim Local. Estant inclòs entre estos servicis socials, els de tercera edat.
  
Tercer. La senyora Ana Espinós Llopis va morir el 3 de juliol de 1993, havent declarat la seua última voluntat en testament atorgat el 31 d'agost de 1989, davant del notari de Teulada, Sr. Víctor Ortega Álvarez. En la primera de les clàusules de l'esmentat testament es va disposar un llegat a favor de l'Ajuntament de Teulada consistent en els bancals i la casa en ella ubicada, situats en la partida de Benirrama, terme municipal de Teulada.
  
Este llegat estava subjecte a la càrrega de la construcció, en el termini de cinc anys des de la mort de la causant, d'una residència d'ancians que havia de portar el nom de la testadora. En cas que no s'hagueren portat a efecte les esmentades obres de construcció en l'esmentat termini, el titular del llegat seria l'Institut Nacional d'Assistència Social, amb la mateixa càrrega.
  
Practicades les operacions particionals, l'Ajuntament de Teulada va acceptar el llegat en escriptura pública atorgada el 4 de març de 1994 davant el mateix notari.
  
Quart. Per diverses circumstàncies, l'Ajuntament de Teulada no ha pogut portar a efecte les esmentades obres de construcció, per la qual cosa correspon que la titularitat del llegat passe a l'Institut Nacional d'Assistència Social. Les competències, funcions, servicis en matèria de tercera edat d'este antic Organisme Autònom de l'administració General de l'Estat, van ser transferides a la Generalitat Valenciana pels Reials Decrets 251/1982, de 15 de gener, sobre transferència de competències, funcions i servicis de l'administració de l'estat a ens preautonòmics en matèria de Servicis i Assistència Socials (BOE de 15.2.82); 2.135/1984, de 10 d'octubre, sobre ampliació del traspàs de funcions i servicis i adaptació dels mitjans transferits en règim preautonòmic a la Comunitat Autònoma de València en matèria d'assistència i servicis socials (BOE de 30.11.84); 2.762/1986, de 24 de desembre, sobre ampliació de mitjans traspassats a la Comunitat Valenciana en matèria d'assistència i servicis socials, per Reials Decrets 251/1982, de 15 de gener, i 2.135/1984, de 10 d'octubre (BOE de 21.1.87). En conseqüència, el llegat correspon a la Generalitat Valenciana.
  
Cinqué. Per Resolució de data 14 de desembre del 2001 del conseller d'Economia, Hisenda i Ocupació, s'accepta el llegat amb càrrega modal, realitzat per la Sra. Ana Espinós Llopis, per la Generalitat Valenciana i es resol atorgar l'escriptura pública d'acceptació del llegat i procedir a la seua inscripció en el Registre de la Propietat.
  
Sisé. L'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, establix que la realització de servicis competència dels òrgans administratius podrà ser encomanada a altres òrgans d'esta o distinta administració per raons d'eficàcia, i s'entén que en este cas la construcció i posterior prestació del servici de residència d'ancians pot realitzar-se amb major eficàcia per l'Ajuntament de Teulada, atés que la major proximitat als veïns facilita la resolució dels problemes del col·lectiu de majors d'este municipi.
  
Seté. L'apartat 4 de l'esmentat article 15 de la Llei 30/1992, de 26 de novembre, establix que la comanda de gestió es formalitzarà mitjançant el corresponent conveni interadministratiu, en compliment d'este precepte, ambdues parts, pacten i acorden les següents
  
Clàusules:
  
Primera. Objecte
  
És objecte d'este conveni la comanda per la Conselleria de Benestar Social de la Generalitat Valenciana a l'Ajuntament de Teulada de la gestió del servici de Residència de la Tercera Edat, tot incloent la seua construcció, en els termes prevists en el testament atorgat per la Sra. Ana Espinós Llopis el 31 d'agost de 1989, davant el notari de Teulada, senyor Víctor Ortega Álvarez, i de conformitat amb la normativa d'aplicació.
  
Segona. Vigència
  
La comanda de gestió es realitza per un període de setanta-cinc anys, havent d'estar executades les obres de construcció per al desembre del 2003.
  
El termini per a la gestió de la Residència per la Corporació Local començarà a comptar a partir de la recepció de les obres per l'Ajuntament i per tant de la seua finalització.
  
Tercera.
  
Les obres de construcció de la Residència aniran a càrrec de l'Ajuntament.
  
Quarta.
  
El projecte d'execució de les obres de construcció de la Residència haurà de tindre informe favorable de l'Oficina Tècnica de Projectes i Obres de la Conselleria de Benestar Social.
  
Cinquena. Forma de gestió
  
1. La gestió del servici podrà realitzar-la l'Ajuntament de Teulada per qualsevol de les formes de gestió previstes en dret.
  
2. La titularitat dominical de l'immoble resultat de l'execució serà, en tot cas, de la Generalitat Valenciana, sent la seua possessió de qui corresponga, segons la forma de gestió que s'utilitze. En finalitzar la vigència d'este conveni, s'entregarà la possessió a la Generalitat Valenciana sense cap càrrega i en perfecte estat de conservació.
  
3. Aquells actes o resolucions de caràcter jurídic que donen suport o en els que s'integre la concreta activitat material objecte de la comanda seran dictats per la Direcció General de Servicis Socials, que els comunicarà a l'Ajuntament de Teulada, per a la seua notificació a tercers si així corresponguera.
  
Sisena
  
El conveni de comanda de gestió no implicarà cap obligació econòmica per la Generalitat Valenciana.
  
Setena
  
Una vegada finalitzades les obres, el Centre haurà de comptar, per al seu funcionament amb l'autorització administrativa, segons disposa la legislació vigent, reguladora de Servicis Socials.
  
Huitena. Comissió de seguiment
  
1. Per a l'execució d'este conveni es crea una Comissió de seguiment que estarà formada:
  
a) Per la Generalitat Valenciana: per qui exercisca la titularitat de la Direcció General de Servicis Socials, i dos funcionaris nomenats a l'efecte.
  
b) Per l'Ajuntament: per l'alcalde'president de l'Ajuntament de Teulada i dos representants més de l'Ajuntament, nomenats per l'alcalde.
  
2. Esta Comissió es reunirà una vegada a l'any, i totes les vegades que ho sol·licite una de les parts.
  
3. Se sotmetran a ella totes aquelles discrepàncies i incidències que es generen com a conseqüència de l'aplicació o interpretació d'este conveni.
  
Novena. Disposicions transitòries
  
1. Este conveni entrarà en vigor el sendemà de la seua firma.
  
2. Es ratifiquen tots els actes que ha adoptat l'Ajuntament de Teulada fins a la data de la firma d'este conveni amb vista a l'execució de les obres objecte del llegat i prestació del servici de residència d'ancians, tot subrogant-se la Generalitat Valenciana en aquells actes que siga preceptiu de conformitat amb l'article 15.2 de l'esmentada Llei 30/1992.
  
Deu. Clàusula de resolució per incompliment.
  
El Consell podrà resoldre este conveni en el cas que per part de l'Ajuntament de Teulada es produïsca l'incompliment dels compromisos adquirits en este, així com en els supòsits prevists, amb caràcter general, per la legislació vigent.
  
I en prova de conformitat, firmen este conveni, en quatre exemplars, al lloc i en la data indicats en l'encapçalament.
  
El conseller de Benestar Social,
  
RAFAEL BLASCO CASTANY
  
L'alcalde de Teulada,
  
JOSÉ CISCAR BOLUFER